
Παρουσίαση του εξάτομου έργου του Κωνσταντίνου Κλεάνθους
Το Καϊμακλί χτες και σήμερα 

στο Σπίτι της Κύπρου
Την Τετάρτη 29 Μαρτίου 2017 παρουσιάστηκε στο Σπίτι της Κύπρου, το  εξάτομο έργο Το Καϊμακλί χτες και σήμερα του Κωνσταντίνου Κλεάνθους.
Η Μορφωτικός Σύμβουλος κ. Μαρία Παναγίδου καλωσόρισε τους παρευρισκομένους, εξαίροντας την ποιότητα του παρουσιαζόμενου έργου. 

Το σύνολο του συγγραφικού έργου του Κωνσταντίνου Κλεάνθους κατέχει σημαντική θέση στα πνευματικά και πολιτιστικά δρώμενα της κύπρου, ενώ το εξάτομο έργο «Το Καϊμακλί χτες και σήμερα» αποτελεί το επιστέγασμα της συγγραφικής του διακονίας είπε η κ. Αντωνία Προδρόμου, πρώην Επιθεωρήτρια Αγγλικών Μέσης Εκπαίδευσης του Υπουργείου Παιδείας και Πολιτισμού της Κύπρου, η οποία είχε αναλάβει τον συντονισμό της εκδήλωσης.
Για το έργο μίλησε ο δρ Χαράλαμπος Γ. Χοτζάκογλου,  Βυζαντινολόγος, Πρόεδρος Εταιρείας Κυπριακών Σπουδών. Ο κ. Χοτζάκογλου παρουσίασε με ευσύνοπτο και εύληπτο τρόπο τους έξι τόμους του έργου για το οποίο είπε ότι είναι μοναδικό σε έκταση και όγκο υλικού... καρπός οκτάχρονης έρευνας και συγγραφής και μη μετρήσιμου μόχθου, αλλά κυρίως έργο αγάπης. Ο ομιλητής ολοκληρώνοντας την εισήγησή του επεσήμανε ότι ο Κωνσταντίνος Κλεάνθους με το πολύτιμο έργο του παραδίδει στις επερχόμενες γενεές ένα σπουδαίο Ταμείο ιστορικών πληροφοριών, όμοιες των οποίων δυστυχώς δεν κατέχουμε για άλλες περιοχές, και ευχήθηκε το έργο να αποτελέσει παράδειγμα προς μίμησιν.
Στην αντιφώνησή του ο Κωνσταντίνος Κλεάνθους ευχαρίστησε, βαθιά συγκινημένος, όλους όσοι στήριξαν την έκδοση καθώς επίσης και τους συντελεστές της παρουσίασης του έργου στο Σπίτι της Κύπρου. Καταλήγοντας, ο συγγραφέας αφιέρωσε το έργο στον πρώην Διευθυντή Παιδαγωγικής Ακαδημίας Κύπρου κ. Μιχαλάκη Μαραθεύτη.
Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

